Syamel

Biografi

Syamel dilahirkan pada 26 November 1993, dibesarkan di Kuala Lumpur dan mendapat pendidikan di Sekolah Agama Rakyat Bandar Tun Razak. Beliau juga merupakan pelajar dalam bidang  Pentadbiran Perniagaan di KLMU. Hobi beliau ialah bersukan dan beliau suka bermain futsal, ping pong dan badminton. Penyanyi kegemarannya ialah Bruno Mars dan Marc Anthony. Sebelum bergelar penyanyi profesional, beliau pernah 'busking' di hadapan Pasaraya Sogo, KL.  Bakat seninya pula diwarisi daripada datuk saudaranya, yang juga merupakan salah seorang gitaris kumpulan Headwind yang terkenal pada era 90-an.

Isu lagu ciplak

Setahun selepas bergelar anak seni, nama Syamel mula terpalit kontroversi apabila single pertamanya, Hidup Dalam Mati didakwa sebagai 'lagu ciplak'. Pada November 2016, Ayai (Illusi) tampil membuat kenyataan kepada media yang mendakwa Syamel telah menciplak hasil karyanya kerana lagu Hidup Dalam Mati mempunyai melodi yang sama dengan lagu Ku Kejar Bayangmu, iaitu lagu yang diciptakan khas untuk Idris, iaitu salah seorang finalis program Kilauan Emas 3. Disebabkan tidak mahu memburukkan lagi keadaan dan tidak ingin isu tersebut berlarutan, pihak pengurusan Syamel membuat keputusan menarik diri daripada bertanding di separuh akhir Muzik Muzik 31 dan lagu tersebut juga digugurkan daripada pencalonan Anugerah Industri Muzik 22. Akhirnya kes itu diselesaikan secara baik oleh kedua-dua pihak.

Gosip bercinta

Selepas berakhirnya Duo Star dan menjuarai program tersebut bersama Ernie Zakri, mereka sering digandingkan dan kerap muncul di majalah serta di kaca tv bersama-sama sehingga peminat mereka membuat spekulasi kononnya mereka sedang bercinta namun Syamel menafikan gosip tersebut dan menegaskan bahawa hubungan mereka hanyalah atas dasar urusan kerja.

ABU TV Song Festival 2017

Biarpun tidak bergelar juara dalam program Akademi Fantasia Megastar 2017, tetapi Syamel telah mendapat peluang mewakili Malaysia dalam acara ABU TV Song Festival 2017. Ini merupakan acara antarabangsa pertama syamel sejak bergelar penyanyi profesional.
Acara itu telah berlangsung di Chengdu, China pada 1 November 2017 yang turut menyaksikan penampilan penyanyi hebat daripada kira-kira 13 negara lain, yang menjadi anggota Kesatuan Penyiaran Asia-Pasifik (ABU). Beliau telah menyampaikan lagu popular Lebih Sempurna pada acara tersebut.

Anugerah Juara Lagu

Syamel telah menarik diri daripada bertanding di separuh akhir Muzik Muzik 31 disebabkan isu lagu ciplak pada November 2016. Meskipun kecewa dengan penarikan dirinya di Muzik Muzik pada ketika itu, namun kejadian tersebut tidak mematahkan semangatnya untuk terus berkarya. 
Pada tahun 2017, dua buah lagu nyanyian dan ciptaan beliau, iaitu Lebih Sempurna dan Aku Cinta (duet bersama Ernie Zakri) berjaya melangkah ke pentas akhir Anugerah Juara Lagu ke-32 yang telah berlangsung pada 11 Februari 2018. Mereka telah berjaya membawa pulang anugerah Vokal Terbaik untuk lagu Aku Cinta sekaligus menewaskan penyandang bertahan Dayang Nurfaizah.
Pada tahun 2018, lagu nyanyian dan ciptaan beliau bersama Kidd Santhe, iaitu Kau Pun Sama berjaya melangkah ke pentas akhir Anugerah Juara Lagu ke-33 yang telah berlangsung pada 03 Februari 2019.

Video Persembahan AJL Trending

Video persembahan lagu Aku Cinta nyanyian Syamel dan Ernie Zakri pada Anugerah Juara Lagu ke-32 telah mencatat sejarah tersendiri apabila ditonton lebih 1.5 juta di laman YouTube sejak dimuat naik hanya dalam tempoh 2 hari. Rata-rata peminat memuji persembahan yang dikatakan antara persembahan terbaik dalam sejarah AJL.